b'\n_START_ARTICLE_\nKhan Tengri\n_START_SECTION_\nBeskrivelse\n_START_PARAGRAPH_\nKhan Tengri er en massiv marmorpyramide, dekket av sn\xc3\xb8 og is. Ved solnedgang gl\xc3\xb8der marmoren i r\xc3\xb8dt, som gir det dets kasakhiske navn Kan Tau (\xc2\xabBlodfjellet\xc2\xbb). Det ligger tvers overfor S\xc3\xb8r-Ingeltsjekbreen, 16\xc2\xa0km nord for Jengish Chokusu, og Khan Tengri ble tidligere antatt \xc3\xa5 v\xc3\xa6re den h\xc3\xb8yeste toppen i Tien Shan, p\xc3\xa5 grunn av dets dramatiske form, sammenlignet med Jengish Chokusus massive omfang. Khan Tengri er den h\xc3\xb8yeste toppen i underkjeden Tengri Tag, ogs\xc3\xa5 kalt Mustag, som ogs\xc3\xa5 inneholder toppene Tsjapajeva og Gorkova. Anatolij Bukrejev betraktet Khan Tengri som kanskje verdens vakreste fjell p\xc3\xa5 grunn av dets geometriske rygger og dets symmetri.\n_START_SECTION_\nHistorie\n_START_PARAGRAPH_\nSelv om det er 439 meter lavere enn sin n\xc3\xa6re nabo i s\xc3\xb8r, ble Khan Tengri ansett som det h\xc3\xb8yeste fjellet i kjeden til Jengish Chokusu ble oppdaget i 1946._NEWLINE_Pjotr Semjonov var i 1847 den f\xc3\xb8rste europeeren som s\xc3\xa5 panoramautsikten mot Tengri Tag og dets vakreste topp, den kolossale Khan Tengri._NEWLINE_Den f\xc3\xb8rste bestigningen av toppen ble gjort i 1931 av Mikhail Pogrebetskijs ukrainske lag, som besteg fjellet fra s\xc3\xb8r langs vestryggen. M. Kuzmins lag foretok i 1964 den f\xc3\xb8rste bestigningen fra nord. Khan Tengri er en av fem topper som en sovjetisk fjellklatrer m\xc3\xa5tte bestige for \xc3\xa5 motta den prestisjefylte Sn\xc3\xb8leopardprisen._NEWLINE_I 2004 var fjellet \xc3\xa5sted for en fryktelig ulykke, da over et dusin fjellklatrere omkom i et stort skred langs fjellets mest popul\xc3\xa6re rute.'